১৩ বছর পর জমি ফেরত পেয়ে খুশি কাওয়াখালির অনিচ্ছুক জমিদাতারা– News18 Bengali
১৩ বছর পর জমি ফেরত পেয়ে খুশি কাওয়াখালির অনিচ্ছুক জমিদাতারা
দীর্ঘ লড়াইয়ের পর অবশেষে জমি ফিরে পাচ্ছেন শিলিগুড়ির কাওয়াখালির ৫২ জন অনিচ্ছুক জমিদাতা।
Updated:Nov 28, 2017 07:50 PM IST
কাওয়াখালির জমি
#শিলিগুড়ি: কথা রাখলেন মুখ্যমন্ত্রী মমতা বন্দ্যোপাধ্যায়। দীর্ঘ লড়াইয়ের পর অবশেষে জমি ফিরে পাচ্ছেন শিলিগুড়ির কাওয়াখালির ৫২ জন অনিচ্ছুক জমিদাতা। সোমবার রাজ্য মন্ত্রিসভার বৈঠকেই মিলেছে সিলমোহর।
কতটা কঠিন ছিল লড়াইটা ? তা জানতে ফিরে যেতে হবে ১৩ বছর আগে।রাজ্যে তখন বামেদের সরকার। শিলিগুড়ির উপকন্ঠ কাওয়াখালিতে উপনগরী গড়ার জন্যে ৩০২ একর জমি অধিগ্রহণ করেছিল শিলিগুড়ি- জলপাইগুড়ি ডেভেলপমেন্ট অথরিটি বা এসজেডিএ। সেইমত ক্ষতিপূরণও ঘোষণা করে রাজ্য। কিন্তু বেঁকে বসেন বহু জমিদাতা। আলোচনার মাধ্যমে অনেকে রাজি হলেও জমি দেননি ৫২ জন জমিদাতা। কাওয়াখালি ল্যান্ড ওয়েলফেয়ার অ্যাসোসিয়েশনের ব্যানারে শুরু হয় আন্দোলন।
রাজ্যে পালা বদলের পর নতুন সরকারের সঙ্গে আলোচনায় বসেন অনিচ্ছুক জমিদাতারা। জমি ফিরিয়ে দেওয়ার কথা ঘোষণা করেন মুখ্যমন্ত্রী। দীর্ঘ অপেক্ষার পর গতকাল, সোমবারই রাজ্য মন্ত্রীসভার বৈঠকে জমি ফিরিয়ে দেওয়ার ব্যাপারে সিলমোহর পড়ে। খবর পাওয়ার পরই আনন্দে মেতে ওঠেন কাওয়াখালির মানুষ।
আন্দোলকারী ৫২ জনের মধ্যে অনেকেই মারা গিয়েছেন। তাদের বংশধররাই চালু রেখেছেন আন্দোলন। দীর্ঘদিন পর জমি ফিরে পাওয়ার আনন্দে খুশি তারা। শিলিগুড়ির কাওয়াখালিতে এখন শিল্প গড়ে উঠেছে। তাই জমি ফেরত পেলে আর কৃষিকাজ নয়, ছোটো ব্যবসা করতে চান এখানকার অনিচ্ছুক জমিদাতারা।
#Land Return#Siliguri
First published: 07:50:00 PM Nov 28, 2017